ประธานวิปรัฐบาล ย้ำการยื่นญัตติด่วนขอให้ศาลรัฐธรรมนูญวินิจฉัยญัตติขอเปิดอภิปรายไม่ไว้วางใจรัฐบาลของฝ่ายค้าน ไม่มีเจตนาที่จะล้มการอภิปราย
นายวิรัช รัตนเศรษฐ ประธานคณะกรรมการประสานงานพรรคร่วมรัฐบาล หรือวิปรัฐบาล กล่าวถึงญัตติด่วนให้ที่ประชุมสภาผู้แทนราษฎรพิจารณาส่งเรื่องให้ศาลรัฐธรรมนูญวินิจฉัยการขอเปิดอภิปรายไม่ไว้วางใจรัฐบาลของฝ่ายค้านว่าขัดรัฐธรรมนูญหรือไม่ เนื่องจากมีเนื้อหาที่พาดพิงสถาบัน ว่า วันนี้ 9 กุมภาพันธ์ 2564 ช่วงบ่ายจะประชุมวิปรัฐบาล เพื่อหารือว่าจะดำเนินการอย่างไรต่อไปกับญัตติดังกล่าว พร้อมย้ำว่าไม่มีเจตนาที่จะล้มการอภิปรายไม่ไว้วางใจ หรือทำให้เกิดอุปสรรค เพราะการอภิปรายไม่ไว้วางใจจะเริ่มในวันที่ 16-19 กุมภาพันธ์นี้ แต่ยืนยันที่จะส่งญัตติให้ศาลวินิจฉัย เพราะการยื่นญัตติครั้งนี้ เป็นการป้องปรามญัตติของฝ่ายค้านที่มีถ้อยคำพาดพิงถึงสถาบัน เป็นการขัดแย้ง ขณะนี้ยังไม่ได้เข้าสู่การบรรจุระเบียบวาระการประชุม และยังไม่มีข้อสรุปว่าจะส่งศาลรัฐธรรมนูญได้หรือไม่นายวิรัช ยังปฏิเสธว่าเป็นการเล่นเกมการเมือง หวังล้มญัตติอภิปรายไม่ไว้วางใจ แต่เป็นเจตนาถึงข้อกังวลว่าเป็นญัตติที่ไม่ถูกต้อง ควรปรับเปลี่ยนแก้ไขตั้งแต่วันที่ทักท้วง หากมีการอภิปรายพูดพาดพิง พรรคร่วมรัฐบาลจะทำหน้าที่ปกป้องให้ดีที่สุด สำหรับข้อสังเกตว่าการยื่นวินิจฉัยญัตติอภิปรายไม่ไว้วางใจไม่เคยเกิดขึ้นมาก่อนนั้น ย้ำว่าเนื่องจากการเขียนญัตติในลักษณะนี้ก็ไม่เคยเกิดขึ้นมาก่อนเช่นกัน